เอไลฟ์ออกโปรดักส์ออมทรัพย์ ชูผลตอบแทน 6 % ต่อปี
เอไลฟ์ปลุกกระแสการลงทุนเงินฝากผ่านรูปแบบโปรดักส์ประกันชีวิตแบบออมทรัพย์ระยะสั้น 3 ปี จ่ายเบี้ย 2 ปี ให้ผลตอบแทน6 % ต่อปี
16 ส.ค. 2553

เอไลฟ์ปลุกกระแสการลงทุนเงินฝากผ่านรูปแบบโปรดักส์ประกันชีวิตแบบออมทรัพย์ระยะสั้น 3 ปี จ่ายเบี้ย 2 ปี ให้ผลตอบแทน6 % ต่อปี
นายเมธี จันทวิมล ผู้ช่วยกรรมการผู้จัดการ บริษัท แอ๊ดวานซ์ ไลฟ์ ประกันชีวิต หรือเอไลฟ์ เปิดเผยว่า บริษัทได้ออกสินค้าใหม่ ชื่อ “Exclusive“ (เอ็กซ์คลูซีฟ) “ ความพิเศษจะอยู่ที่อัตราผลตอบแทนที่สูงถึง 6% ต่อปี และการจ่ายเบี้ยประกันที่สั้น 2 ปี คุ้มครอง 3 ปี และรับเงินคืนทุกปี ซึ่งถือได้ว่าสูงมากในตลาด หรือคุ้มค่ากว่าการลงทุนเงินฝากประเภทอื่นๆ เช่น หุ้นกู้ ตราสารหนี้ พันธบัตร หรือหน่วยลงทุนบางประเภท เป็นต้น 
อีกทั้ง ผลตอบแทนตามกรมธรรม์ 6 % ยังไม่ต้องเสียภาษีเหมือนเงินฝากประจำทั่วไป และปลอดความเสี่ยงในการลงทุน เนื่องจากการซื้อประกันชีวิตประเภทต่างๆ จะมีหน่วยงาน สำนักงานคณะกรรมการกำกับและส่งเสริมการประกอบธุรกิจประกันภัย(คปภ.)เข้ามาดูแลคุ้มครองเงินที่ลูกค้าได้ทำประกันไว้ให้สูงสุดถึง 1 ล้านบาท และประการสุดท้ายคือลูกค้าจะได้ประโยชน์ในเรื่องความคุ้มครองชีวิตเพิ่มเติม 
สำหรับ เอ็กซ์คลูซีฟ ได้ให้ทุนประกันคุ้มครองปีแรกอยู่ที่ 110% ปีที่ 2และ 3 อยู่ที่ 210% สำหรับผู้ที่เป็นลูกค้ากรมธรรม์กับทางเอไลฟ์อยู่แล้ว สามารถซื้อได้ที่จำนวนเริ่มต้น 6 หมื่นบาท ถึง 6 ล้านบาท โดยจะให้สิทธิลูกค้าเพียงแค่ 600 กรมธรรม์แรกที่มีความสนใจ เท่านั้น
แบบประกันดังกล่าว จัดอยู่ในกลุ่มเอไลฟ์แพลน (A-Life Plan) ซึ่งให้ผลตอบแทนสูงถึง 6 % ต่อปี ยังคงเป็นในเรื่องของกระแสการออมเงินฝากระยะสั้นที่ยังมาแรงในช่วงนี้ เนื่องจากลูกค้าหลายรายมีความต้องการให้สภาพคล่องทางการเงินของตนเองสูงอยู่ จึงเน้นการลงทุนผ่านโปรดักส์การเงินที่มีระยะเวลาสั้นลงแต่ยังคงให้ผลตอบแทนที่สูงเช่นเดิม 
นอกจากนี้ยังเป็นการตอบแทนให้กับผู้ที่เป็นลูกค้ากรมธรรม์ของเอไลฟ์อยู่แล้วกว่า 7 หมื่นราย ที่มีความสนใจจะเปลี่ยนรูปแบบจากการออมเงินฝากทั่วไป มาเป็นการลงทุนเงินฝากออมทรัพย์ด้วยแบบประกันชีวิตแทน ที่ให้อัตราผลตอบแทนในอัตราเดียวกันกับหุ้นกู้ของ ดับเบิ้ลเอ ที่ออกเสนอขายเมื่อช่วงที่ผ่านด้วย